Strixxikli li qatt ma ntemmu : sinjali ta' dekadenza . IL- KULT TAL- WISQ QALBENIN jirrakkonta l- istorja ta' ġenerazzjoni ta' nies li ġiet wara l- epoka tal- Wisq Qalbenin ( li jirrappreżentaw iċ- ċirku Bertu Funtana ) u dawn jippruvaw jarrekkixxu ruħhom mill- fdalijiet u t- teżori li huma ħallew warajhom , jiġfieri , il- Kotba Omnipotenti tal- Kelma tal- Oraklu ( K . L- istorja li qatt ma ġiet finalizzata fuq il- pitazz , kienet turi kif minkejja l- mewt tal- WQ , l- ispirtu tagħhom kien għadu jgħix u kien qed jistenna biex jidħol f' iġsma ġodda . Din mhi xejn ħlief allegorija għall- isfaxxar taċ- ĊBF u xewqa għall- apprezzament tiegħu minn ġenerazzjonijiet futuri . p 1 Il- kult tal- Wisq Qalbenin ( Super Eroj nru 6 ) li qatt ma tlesta . p 2 Il- kult tal- Wisq Qalbenin ( Super Eroj nru 6 ) li qatt ma tlesta . p 3 Il- kult tal- Wisq Qalbenin ( Super Eroj nru 6 ) li qatt ma tlesta . p 4 Il- kult tal- Wisq Qalbenin ( Super Eroj nru 6 ) li qatt ma tlesta . p 5 Il- kult tal- Wisq Qalbenin ( Super Eroj nru 6 ) li qatt ma tlesta . p 6 Il- kult tal- Wisq Qalbenin ( Super Eroj nru 6 ) li qatt ma tlesta . p 7 Il- kult tal- Wisq Qalbenin ( Super Eroj nru 6 ) li qatt ma tlesta p 8 Il- kult tal- Wisq Qalbenin ( Super Eroj nru 6 ) li qatt ma tlesta . KOKO LIVE nru 13 strixxiklu li qatt ma tlesta : sintomu ta' dekandenza fiċ- Ċirku Bertu Funtana . Iċ- Ċirku Bertu Funtana 11 It- tmien ta' era . Il- MaltaSajf ġab miegħu era ġdida għan- nies fiċ- Ċirku Bertu Funtana . . . . l- era tal- eżaltazzjoni tal- ħaxixa t- tossifikazzjoni . Dak li qabel kien ritwal li jinċensa s- sensi għal aktar kreatività , issa kien sar in- nifs ta' kuljum . Fejn fiż- żmien ta' qabel il- MaltaSajf , il- ħaxixa kienet tqarbina komunjonali biex teġevola l- ispirtu ferrieħi u kreattiv , issa bdiet issir l- iskop aħħari tal- ħajja , ir- raison d ' etre . Minkejja l- falliment finanzjarju ta' l- ewwel festival , il- MaltaSajf sar appuntament annwali u għakemm issa kellu entratura kkontrollata u bi ħlas , ir- reputazzjoni tiegħu bħala lok għal libertinaġġ fl- użu tal- ħaxixa u sustanzi oħra , kienet iġġib il- folol prinċiparjament biex jinqerdu . Iċ- ċentru tal- YMCA minkejja s- sorveljanzi kollha tal- kumitat , kien ukoll beda jservi ta' moħba fejn jinħaraq xi joint jew tnejn . Għal raġunijiet ta' sigurezza biex xi ma jxellfux difrejhom mal- liġi , il- klikek li kienu bdew iżidu fit- tipjip tal- ħaxixa bdew jingħalqu fihom infushom u bil- mod il- mod bdew jifframmentaw iċ- ċirku u joħolqu distinzjonijiet bejn klikka u oħra . Żdiedu il- paranojja u s- segretezza u dawn komplew jiddiżassoċċjaw lill- klikek mill- attività komuni fi ħdan iċ- ċirku . L- imperial Caffè , il- YMCA u l- MaltaSajf bdew iżidu l- fama ta' postijiet hot u għajnejn l- iskwadra tal- vizzji bdew iduru għal fuqna . Din is- sitwazzjoni kkreat tensjoni fiċ- ċirku Bertu Funtana li bdiet serjement ittellef mill- ispirtu libru u mis- sens ta' għaqda li konna drajna bih . Lejn nofs is- snin 80 kien hemm xi ċaqliq interessanti fil- pajjiż li fetħu toroq fejn wieħed seta jkun parteċipi biex juri l- fehmiet tiegħu fuq dak li kien qiegħed jiġri fil- pajjiż , kemm soċjalment , kulturalment , kif ukoll politikament . Waħda mit- toroq li ppruva jaqbad iċ- ċirku biex isib palk soċjali fuqiex jitla' , kienet li jirristruttura ruħu fl- organizzazzjoni tal- YMCA . L- opportunitajiet li kienet qed toffri il- YMCA kienu promettenti għaliex kien hemm l- opportunità għall- għajnuna finanzjarja u organizzattiva li setgħet tiġi mill- YMCA internazzjonali , imma l- istrutturi offruti kienu kollha konvenzjonali u biex wieħed jidħol fihom kien jeħtieġlu li jikkonforma . Din kienet id- dilemma kbira għal ħafna li ma kienux jaċċettaw it- tagħmila soċjali kif kienet u ma kinux lesti li jċiedu li l- ispirtu ħieles tagħhom jinqafel f' qafas bħal dan . Id- dilemma bejn anarkija u organizzazzjoni kompliet tofroq min- nofs in- nukleu ta' nies li kienu jikkontribwixxu fil- formazzjoni u l- andamnet taċ- ċirku . Xi wħud minn dawn il- ħidma fil- YMCA daħlulha bir- ras . Oħrajn qagħdu gallarija . It- taqbidiet għall- poter fil- YMCA kienu inevitabbli u dawn komplew jgħarrqu l- immaġni tal- organizzazzjoni u kiber id- distakk bejn in- nukleu ta' attivisti u l- bqija tal- imħarrbtin taċ- ċirku . Sadanittant fil- pajjiż iż- żgħażagħ kienu qed jitħarrku u jħarrku . Fl- 1984 Julian Manduca kien fost l- ewlenin li organizzaw l- ewwel dimostrazzjoni ambjentali hawn Malta bl- għajta ta' ID F' ID GĦAL AMBJENT AĦJAR . Diversi għaqdiet bħall- MOS u l- SSCN u DIN L- ART ĦELWA kienu qed jitħassbu serjament dwar il- qerda tal- pajsaġġ Malti filwaqt li l- pubbliku in ġenerali kien qed jara kif se jakkwista xi plott irħisa milli beda jqassam Lorry Sant . Fil- qasam teatrali fis- snin 80 kien innotat rinaxximent żgħir bi gruppi esperimetali bħal Ateatru ta' Michael Fenech u it- Teatru tal- Bniedem ta' John Schranz , kif ukoll oħrajn li bdew jużaw it- teatru bħal kritika diretta jew sottili fuq l- awtoritajiet . Oħrajn bħall- MASK ta' Dun Ġorġ Dalli , kellhom l- iskop li jxerrdu ideat reliġjużi u soċjali . Grupp ieħor ta' żgħażagħ li kien ilu attiv mis- 70 ijiet kien il- Youth Travel Circle ta' Dun Maurice Mifsud , fi Triq il- Merkanti l- Belt Il- YTC kienet ilha taħdem biex tqajjem kuxjenza favur il- kanzunetta Maltija u l- messaġġ soċjali li din tista' twassal . Il- festival annwali tagħha beda jsir iktar popolari u mis- sala tal- iskola Albert il- Kbir fi triq it- Teatru , is- serata bdiet tittellgħa fis- sala tal- lukanda Phoenicia . Fost il- kantantawtur li tnisslu mill- qalba tal- YTC kienu Walter Micallef , u Manwel Mifsud , illum professur tal- Malti . Il- YTC kellha orjentazzjoni reliġjuża kif kellhom ukoll l- biċċa l- kbira tal- għaqdiet taż- żgħażagħ f' Malta . Fil- fatt f' dawk iż- żminijiet kienu hemm ukoll qawmien ġdid reliġjuż u bdew jinbtu movimenti bħal- Kariżmatiċi , u l- Fokolarini flimkien li ma' movimenti oħra li ma kinux kattoliċi fosthom ix- Xhieda tal- Ġevovah . Iż- Żgħażagħ Ħaddiema Nsara li kellha sehem attiv fil- ġlieda kontra Mintoff fis- 60 ijiet , reġgħet bdiet tissemma' u tippubblika l- gazzetta tagħha il- Ħaddiem , din id- darba ironikament biex teħodha kontra KMB ( li tagħha kien attivista fis- 60 ijiet ) mindu ddikjara li ried l- edukazzjoni b' xejn għal kulħadd kif ukoll kontra Mintoff li xebbah ' il- ġenerazzjoni futura ma' warda soċjalista li trid issaqqiha u tindokraha . Il- Moviment Kerygma ta' P . Charles Fenech , kien qed jinħema wkoll biex iwaħħad l- attivitajiet sportivi u l- prinċipji nsara flimkien . l- 1985 kienet is- sena internazzjonali taż- żgħażagħ u bosta għaqdiet iċċelebraw dan is- sena b' xi attivita jew waqqfu xi sezzjoni għaż- żgħażagħ fi ħdan l- għaqda tagħhom . Ma nistax ma nsemmix attività li jien inħoss li kienet importanti għaliex iċċelebrat din is- sena mhux b' mod superfiċċjali imma bl- iktar mod impenjattiv . Dan kien il- kors ' IŻ - ŻGĦAŻAGĦ , L- 1985 U ' L HINN MINNHA' organizzat mill- AŻAD li dak iż- żmien kien allokat f' Tas- Sliema . Il- moħħ wara dan il- kors kien John Schranz u l- kors dam sejjer għal xi sena . Kien ikopri bosta aspetti mill- ħajja , il- kultura , r- reliġjoni , ix- xjenza u l- politika vis a vis iż- żgħażagħ . Dan il- kors ma naħsibx li kellu xi sehem dirett fuq il- ġrajjiet li seħħew wara imma x' aktarx li serva biex jikkonsolida l- fehmiet ta' xi żgħażagħ li attendew u li sabu l- opportunità biex jingħaqdu u jsemmgħu leħenihom fil- pubbliku . Difatti ftit wara xi individwi li kien parteċipanti fil- kors tal- AŻAD , welldu il- grupp Tan- Numri ( ta' Joe Azzopardi ) . Sena wara wkoll xi żgħażagħ mill- MOS , Saviour Balzan u Natalino Fenech flimkien ma' oħrajn , telqu biex waqqfu ż- ŻGĦAŻAGĦ GĦALL - AMBJENT li kien beda jqajjem il- kwestjonijiet veri ambjentali li sa dak iż- żmien kienu kompletament aljeni fil- fora pubblika . Bl- elezzjoni ġenerali fil- qrib , il- qiegħa bdiet tisħon ġmielha . Il- protesti bdew jispuntaw minn kullimkien , kontra l- ammintrazzjoni laburista , l- Building Development Areas ta' Lorry Sant , kontra l- qtugħ tal- provista tal- ilma u anki ġustifikament kontra l- Apartheid tal- Afrika t' isfel ( li ovvjament ma kellha x' taqsmu xejn mal- gvern preżenti ) . Imma kulħadd ried iqum u jsemma' leħnu . Bdew id- dimostrazzjonijiet Tan- Numru dwar il- korruzzjoni , il- monopolju fix- xandir , il- qtil ta' Nardu Debono u kontra t- teatrini tal- ministri biex jikxfu xi rħama f' kull okkażjoni illi jsibu . Twaqqaf il- Grupp għall- Alternattiva Politika ( GAP ) ta' Lino Briguglio u li wara sar il- Partit Demokratiku Malti li kkontesta l- elezzjonijiet tal- 1987 . Qabel ma taħsbu li qed nilgħabha ta' xi Herbert Ganado b' Rajt Malta tinbidel ' , ngħidilkom li dawn huma ftit milli niftakar jien fost l- attività kbira li kien hemm madwar Malta kawża tat- taqlib politiku ta' dak iż- żmien . U dan qed insemmieh bħala sfond tal- era li dwara qed nikteb jien kif ukoll biex joħroġu il- kuntrasti bejn l- istorja ta' pajjiż sħiħ u l- ġrajja ta' ċirku żgħir ta' ħbieb . Fost dan it- tqanqil u l- kjass kollu fil- pajjiż , in- nies taċ- ċirku Bertu Funtana baqgħu xi ftit jew wisq passivi , min medhi fl- organizzazzjoni tal- YMCA li ngħidulha kif inhi , l- attivitajiet kollha tagħha kellhom xaqliba lejn il- kult tar- rock , filwaqt li oħrajn ippreferew l- moħbiet fejn setgħu jbermċu u jaħarqu xi fettul tal- Cannabis Sativa . Is- sabiħa hi li dawn iż- żewġ imġibiet differenti kienu finalment jiltaqgħu meta titella' l- attivita tal- YMCA . Il- gażiba kienet li waħda kienet torbot ma' l- oħra u għalhekk l- attività ma setgħetx ikollha suċċess jekk ċorma rockers ma jiġukx għax tipprojbihom milli ' jpejpu ' . Il- klikek differenti li dejjem kienu parti miċ- ċirku globali taċ- Cirku Bertu Funtana , bdew jisparpaljaw għar- raġunijiet li semmejt iktar kmieni . Xi wħud bdew imorru Għawdex għall- weekend jew jintefgħu jinqerdu f' xi appartament li jkunu krew . Issa kien hemm diversi persuni miċ- ċirku li għal dawn l- iskopijiet jew b' esperiment personali , fittxew li jitilqu mid- dar tal- ġenituri tagħhom u jikru post x' imkien . Deċiżjonijiet bħal dawn żiedu l- ħtieġa ta' dħul finanzjarju stabbli sabiex wieħed seta' jsosstni dan l- istil ta' ħajja . Xi wħud sabu impjieg fiss jew temporanju u għalhekk il- ħin li ssoltu kienu jqattgħu fil- klikek rispettivi tagħhom issa naqas sostanzjalment . Dan irridimenzjoni l- kunċett kollu tal- ħajja alternattiva li ħafna emmnu biha u għalhekk wieħed kellu parzjalment jikkonforma għall- ksib tal- pappa sabiex wara jgawdi l- umpappa . Kien hemm xi wħud li żviluppaw ekonomija ċkejkna li setgħet iżżommhom libri fil- klikek mingħajr il- ħtieġa ta' impjieg uffiċċjali . Dawn sabu mezz kif ikabbru jew jinnegozjaw il- prodotti ' naturali ' tal- cannabis . Għalhekk naqra naqra , beda jiżdied minn taħt , il- bejgħ tal- ħaxixa . Sandanittant , fuq l- imwejjed tal- Kafè Imperjal iċċirkulaw bosta kotba u pubblikazzjonijiet , xi wħud minnhom niftakar kienu mis- SKS bħall- ' Lejn is- sema bid- daħka' ta' Dwardu Ellul , ' Ulied in- nanna Venut fl- Amerka' ta' Ġwann Mamo , oħrajn bħall- poeżiji ' Għeruq mill- ħajja ta' Kuljum ' ta' Ġanni Chircop , ' Fil- Parlament ma jikbrux fjuri ' ta' Oliver Friġġieri kif ukoll il- magażin xellugi ta' kull xahar ' Il- Ħsieb ' u l- gazzetti satiriċi bħall- ' Mhux fl- interess tal- Poplu ' u ' Ix- Xewka II ' u oħrajn . Imma l- interess ta' xi wħud kien issa iffokat fuq attività partikulari , dik tat- tbermiċ il- joints u fejn fil- pajjiż kien hemm żgħażagħ tilgħin fuq il- palk soċjali u jesponu fehmthom u jikkontribwixxu għat- tisħiħ tal- ġustizzja soċjali , nies miċ- ċirku Bertu Funtana kienu qed jinħbew fil- katakombi , jrewwħu ' l- inċens ' qares lejn l- ispirtu mejjet li xi darba kien ħieles . Minkejja li xi wħud ippruvaw jigglorifikaw dawn ir- ritwali u jagħtuhom dimensjoni naturalistika , il- fatt kien li t- teħid eċċessiv tal- ħaxixa u sustanzi oħra , ġabu bidla totali fiċ- ċirku li beda jiddekadixxi ruħu b' rata mgħaġġla u d- daqq u t- tbaħrit fuq il- funtana tat- Tritoni kienu issa eku fil- bogħod u t- tpenġijiet fuq il- pitazzi u d- diskussjonijiet fl- imperial caffe kienu qed jisfumaw fix- xejn . Il- YMCA fetħet il- bibien tagħha għall- għajnuna u l- ħidma soċjali . Xi peruna li tkeċċiet mid- dahar , oħra li kellha taħrab mid- dar għax kienet qed tkun abbużata jew xi ħadd li ma kellux għaxja ta' lejla , dawn bdew isibu refuġju fil- YMCA . Għal dawn il- każi ħafna minnhom b' talba urġenti , reġgħet xirfet fuq xi mejda tal- ħanut ta' Bertu , it- tajpiera u s- segretarja tal- YMCA tittajpja xi ittra lil Caritas jew lil xi dipartiment tal- gvern biex forsi tinqala' xi grazzja . Wara ftit taż- żmien , mal- ħaxixa bdiet tindiehes seħbitha l- eroina u l- kokaina , lsd u koċċ imbarazz ieħor iddestinat biex jaħxu l- intern tal- konsumaturi tagħhom kif ukoll biex ikomplu jiġġeneraw dik id- daqsxejn ta' ekonomija taħtnija li issa saret essenzjali biex tgħajjex lil dawk li ddeċidew li jibbażaw ħajjithom fuq il- teħid ta' dawn is- sustanzi . Min hu midħla tax- xena tad- drogi jinduna li dan ir- rakkont tiegħi huwa simplistiku għaliex fil- verità it- teħid tas- sustanzi illegali huwa kompless . Kumplessa hija wkoll id- dinamika tal- gruppi għaliex dawn ikunu effettwati minn diversi fatturi madwarhom . Biss fl- opinjoni fqira tiegħi inħoss li d- dekadenza taċ- ċirku ġiet propju mill- idolizzar tal- ħaxixa u tas- sustanzi bħala tiftixa biex wieħed jiskopri lilu nnifsu . Fl- 1986 , Jeff li konna nsibuh bħala n- Niki Lawda nstab mejjet f' appartament tas- Sliema wara li xi organu intern fallielu . Ma ġenbu sabulu sustanzi illegali u djarju li fih ssemma' l- Imperial Caffè u xi nies oħra li ffrekwentaw hemmhekk . F' tebqa t' għajn l- iskwadra tal- vizzji daħħlet għalarrieda fl- Imperial Caffè u għamlet tfittxija . Fuq stil kif kienu jsiru l- affarijiet dak iż- żmien , il- pulizija ppruvaw jimplikaw lil Bertu billi żellqu xi biċċa fidda bil- ħaxixa wara l- bar . Kull min jaf lil Bertu , jasal biex jemmen kollox dwaru minbarra din . 48 siegħa fiċ- ċella , interrogazzjoni u sfurzar biex tkun iffirmata stqarrija . Bertu rribatta bil- qawwa kollha u saħaq fuq l- innoċenza tiegħu . Jumejn wara Bertu kien lura fl- Kafè Imperjal , illiberat . Dan l- episodju poġġa l- Imperial fil- lista s- sewda tal- pulizija u minn dakinhar il- quddiem ħafna tgerrxu u damu biex resqu fuq il- għatba ta' dak il- ħanut li darba kien it- tieni dar tagħhom . Imma meta ġew lura , sabu nies ġodda li ma kinux jafuhom . Fl- 1987 inbidel il- gvern u bdiet ġenerazzjoni ġdida għand Bertu , il- kult tar- rock ma kienx għadu qawwi u l- YMCA minflok gigs u ' roklejlaż ' bdiet tagħmel it- tournaments tal- football u tal- pool . Ħafna min- nies taċ- ċirku Bertu funtana kienu issa sabu posthom x' imkien ieħor , min jaħdem u min siefer . Kien għad baqa' xi ftit li kultant jmorru jittawwlu naq ' a biex isaqsu x' sar minn dak jew mill- ieħor , forsi b' nostalġija jew b' kurżità . Fuq l- uċuh tan- nies li issa kont issib għand Bertu , kont tilmaħ bixra ġdida , bixra differenti ħafna minn dik tal- imħarbtin rockers ta' dari . Imma meta l- kliem kien jaqa' fuq iż- żminijiet tal- ġenn u t- tbaħrit , tad- daqq u l- inbid u tè u l- MaltaSajf , id Bertu kienet tiftaħ kexxun u minnu toħroġ dawk il- pitazzi u l- istrixxikli li darba rrakkontaw ġrajjiet ta' nies bi spirtu xewwiel u li issa l- era tagħhom m' għadiex iżjed .